На основу члана 345. став 9. Закона о енергетици („Службени гласник РСˮ, бр. 145/14, 95/18-др. закон, 40/21, 35/23 – др. закон, 62/23 и 94/24) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ДОПУНИ УРЕДБЕ О ОПЕРАТИВНИМ РЕЗЕРВАМА ДЕРИВАТА НАФТЕ, УГЉА И ДРУГИХ ЕНЕРГЕНАТА

Члан 1.

У Уредби о оперативним резервама деривата нафте, угља и других енергената („Службени гласник РС”, брoj 79/21), у члану 4. став 2. после речи: „година” и затворене заграде, додају се запета и речи: „a количина оперативних резерви за 2025/2026. и 2026/2027. годину рачуна се на основу просечне количине деривата нафте која је стављена на тржиште Републике Србије из производње и увоза у 2023. години”.

Члан 2.

Ова уредба ступа на снагу осмог дана од дана објављивања у ,,Службеном гласнику Републике Србије.”

05 Број:110-3502/2025-1

У Београду, 11. априла 2025. године

ВЛАДА

ПРЕДСЕДНИК

Милош Вучевић,с.р.

ОБРАЗЛОЖЕЊЕ

I. ПРАВНИ ОСНОВ ЗА ДОНОШЕЊЕ УРЕДБЕ

Правни основ за доношење ове уредбе садржан је у члану 345. став 9. Закона о енергетици („Службени гласник РСˮ, бр. 145/14, 95/18-др. закон и 40/21, 35/2023- други закон, 62/23 и 94/24) којим је прописано да Влада ближе прописује услове и начин постепеног обезбеђења, коришћења и обнављања оперативних резерви деривата нафте, угља и других енергената.

Такође, правни основ за доношење ове уредбе садржан је и у члану 42. став 1. Закона о Влади („Службени гласник РС“, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18 – др. закон) у коме је прописано да Влада уредбом подробније разрађује однос уређен законом, у складу са сврхом и циљем закона.

Чланом 17. став 1. Закона о Влади је прописано да Влада којој је престао мандат може вршити само текуће послове и не може предлагати Народној скупштини законе и друге опште акте нити доносити прописе, изузев ако је њихово доношење везано за законски рок или то налажу потребе државе, интереси одбране или природна, привредна или техничка несрећа, односно да Влада кад не доноси друге акте, доноси закључке.

II. РАЗЛОЗИ ЗА ДОНОШЕЊЕ УРЕДБЕ

Чланом 345. став 7. Закона о енергетици (у даљем тексту: Закон) прописано је да Влада ближе прописује услове и начин постепеног обезбеђења, коришћења и обнављања оперативних резерви деривата нафте и угља.

Чланом 4. Уредбе о оперативним резервама деривата нафте, угља и других енергената у ставу 1. прописано је да се количина оперативних резерви деривата нафте из члана 3. став 1. ове уредбе утврђује на основу просечне количине тих деривата нафте која је стављена на тржиште Републике Србије из сопствене производње и увоза у претходној години, према структури и количини деривата нафте који су стављени на тржиште.

Ставом 2. овог члана прописан је да се изузетно од става 1. овог члана, количина оперативних резерви за 2022/2023. годину рачуна на основу просечне количине деривата нафте која је стављена на тржиште Републике Србије из производње и увоза претходне три године (2019, 2020. и 2021. година).

Имајући у виду да је Уредбом о оперативним резервама предвиђено постепено формирање ових резерви, како би се терет финансијског оптерећења правилно распоредио по годинама, а да су 2024. и 2025. година биле нетипичне по количини и структури деривата нафте које су поједини енергетски субјекти ставили на тржиште (због ремонта рафинерије, као и одлуке Министарства финансија САД, Канцеларије за контролу стране имовине (Office of Foreign Assets Control „OFAC” о увођењу санкција НИС ад), предлаже се да основица за утврђивање количине оперативних резерви за 2025/2026 и 2026/2027 годину буде просек у 2023. години, како би се наставио тренд правилног распоређивања финансијског оптерећења.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. Предлога уредбе извршено је усклађивање правне регулативе која дефинише начин на који се рачуна количина оперативних резерви за 2025/2026. и 2026/2027. годину, додавањем запете и речи: „a количина оперативних резерви за 2025/2026. и 2026/2027. годину рачуна се на основу просечне количине деривата нафте која је стављена на тржиште Републике Србије из производње и увоза у 2023. години”.

Чланом 2. Предлога уредбе прописује се ступање на снагу ове уредбе.

IV. ПОТРЕБНА ФИНАНСИЈСКА СРЕДСТВА

За спровођење ове уредбе није потребно обезбедити средства у буџету Републике Србије.

V РАЗЛОЗИ ЗА ДОНОШЕЊЕ УРЕДБЕ ОД СТРАНЕ ВЛАДЕ КОЈОЈ ЈЕ ПРЕСТАО МАНДАТ

Одредбом члана 17. став 1. Закона о Влади („Службени гласник РС“, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18 – др. закон) прописано је да Влада којој је престао мандат може вршити само текуће послове и не може предлагати Народној скупштини законе и друге опште акте нити доносити прописе, изузев ако је њихово доношење везано за законски рок или то налажу потребе државе, интереси одбране или природна, привредна или техничка несрећа.

Имајући у виду наведено, сматрамо да је испуњен наведени законски основ у вези доношења овог прописа јер његово доношење налажу потребе државе у смислу сигурног снабдевања нафтом и дериватима нафте у случају краткотрајних поремећаја у снабдевању.